Source: http://www.epitesijog.hu/content/view/108/61/
Timestamp: 2013-05-21 08:51:11
Document Index: 19490798

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Főoldal Általános tájékoztatók Közigazgatási eljárás A bírósági felülvizsgálat
A bírósági felülvizsgálat	Részletek
Utolsó frissítés: 2012. október 05. péntek, 08:25	Közzétéve: 2008. szeptember 09. kedd, 08:18	Írta: dr. Jámbor Attila ügyvéd, főiskolai oktató	A bíróság a közigazgatási eljárásban is az egyik legfontosabb szereplője a jogorvoslati rendszernek. Ténylegesen keresetet kell benyújtanunk a másodfokú (ritkább esetben az első fokú) hatósággal szemben, mintha fellebbeznénk. Azonban a közigazgatási perben sokkal szigorúbb követelményeket kell betartania a felperesként eljáró ügyfeleknek, ha azt szeretnék, hogy a bíróság megállapítsa a hatósági döntés jogszerűtlenségét.
Milyen feltételekkel indítható közigazgatási per? A bírósági felülvizsgálatot az ügyfél, illetve a kifejezetten rá vonatkozó rendelkezés tekintetében az eljárás egyéb résztvevője kezdeményezheti az alábbi feltételek fennállása esetében: - a hatóság jogerős határozatáról van szó, - a határozat közlésétől számított harminc napon belül kezdeményezi, - jogszabálysértésre hivatkozással kéri, - a közigazgatási ügyekben eljáró illetékes bíróságtól a határozatot hozó hatóság ellen kereset indításával kell kezdeményezni, - a keresetet a hatóságnál kell benyújtani vagy ajánlott küldeményként postára adni, - a hatósági eljárásban az ügyfél vagy az ügyfelek valamelyike a fellebbezési jogát kimerítette, vagy a fellebbezés a Ket. szerint kizárt.
A keresetindítás határidejét törvény eltérően is meghatározhatja.
Ki kell emelnünk, hogy - ellentétben a fellebbezéssel - az ügyfélnek meg kell jelölnie, hogy szerinte mely jogszabályhely alapján jogszabálysértő a közigazgatási döntés. A kereseti kérelemhez kötöttség a közigazgatási perben is érvényesül. Ha a bíróság a keresetlevélben megjelölt jogszabálysértést nem állapíthatja meg, más - a megjelölttől érdemben eltérő - jogszabálysértésre a közigazgatási határozat hatályon kívül helyezését vagy megváltoztatását nem alapíthatja. A kereseti kérelemhez kötöttség nem érvényesül a tekintetben, hogy a felperes hatályon kívül helyezést vagy megváltoztatást kér, a per tárgya a közigazgatási szerv döntésének felülvizsgálata (KK 34.).
A keresetlevél benyújtásának joghatásai
A keresetlevél benyújtásának a döntés végrehajtására nincs halasztó hatálya, az ügyfél azonban a keresetlevélben a döntés végrehajtásának felfüggesztését kérheti. A végrehajtás a kérelemnek a végrehajtást foganatosító szerv tudomására jutásától annak elbírálásáig nem foganatosítható. A végrehajtás felfüggesztésének hatálya kiterjed a határozaton alapuló jogok gyakorlására is.
A végrehajtás felfüggesztéséről szóló végzés meghozatala során a bíróságnak figyelemmel kell lennie arra, hogy a végrehajtást követően az eredeti állapot helyreállítható-e, vagy hogy a végrehajtás elmaradása nem okoz-e súlyosabb károsodást, mint amilyennel a végrehajtás felfüggesztésének elmaradása járna.
A végrehajtás felfüggesztésére különösen akkor kerülhet sor, ha - a valószínűnek látszik, hogy a bírósági felülvizsgálat következtében a közigazgatási határozatot megváltoztatják, vagy hatályon kívül helyezik, - a végrehajtás nyomán olyan helyzet keletkezne, amely lehetetlenné teszi az esetleges jogsértés maradéktalan orvoslását - a határozat azonnal végrehajthatóvá nyilvánítása jogszabályt sért, - a felfüggesztést különös méltánylást érdemlő vagy egyéb jelentős körülmények indokolják vagy - a végrehajtás a fél számára súlyos hátrányt előidéző következményekkel járhat (KK 14.).
Nincs helye a végrehajtás felfüggesztésének, ha a határozat - a polgári védelmi szolgálat ellátásával kapcsolatos kötelezettséget állapít meg, - jogerős bírósági döntés végrehajtását szolgálja.
Az elsőfokú közigazgatási szerv a keresetlevelet az ügy irataival együtt öt napon belül felterjeszti a másodfokú közigazgatási határozatot hozó szervhez, amely azokat - a keresetlevélben foglaltakra vonatkozó nyilatkozatával együtt - tizenöt napon belül továbbítja a bírósághoz. Ha a keresetlevél a végrehajtás felfüggesztésére irányuló kérelmet is tartalmaz, a keresetlevelet és az ügy iratait az első fokon eljáró közigazgatási szerv három napon belül terjeszti fel a másodfokon eljáró közigazgatási szervnek, amely azt nyolc napon belül továbbítja a bírósághoz.
A végrehajtás felfüggesztése tárgyában hozott bírósági végzés ellen külön fellebbezésnek van helye. A bíróságnak a végrehajtás felfüggesztését elrendelő végzése fellebbezésre tekintet nélkül végrehajtható [1952. évi III. tv. 332. §].
Ha a keresetlevél a közigazgatási határozat végrehajtásának felfüggesztésére irányuló kérelmet tartalmaz, a bíróság annak tárgyában az iratoknak a bírósághoz való érkezését követő nyolc napon belül határoz. A későbbiek során a bíróság a közigazgatási határozat végrehajtásának felfüggesztését - már a tárgyalás kitűzése előtt is - kérelemre bármikor elrendelheti. Ha előzetes bizonyításra nem kerül sor, a bíróságnak az első tárgyalás napját úgy kell kitűznie, hogy az legkésőbb az iratoknak a bírósághoz való érkezését követő hatvan napon belül megtartható legyen. Ha a keresetlevél csak a bíróság intézkedése alapján válik alkalmassá a tárgyalás kitűzésére, a tárgyalás megtartására előírt határidő kezdő időpontját ettől az időponttól kell számítani.
a) Jogszabálysértés megállapítása esetén a közigazgatási döntést hatályon kívül helyezi
Az ügy érdemére ki nem ható eljárási szabály megsértése esetében nem él a bíróság nem éle ezzel az ún. kasszációs jogával.
Keresetében a fél anyagi és eljárási jogszabálysértésre is hivatkozhat, és arra is, hogy a határozat meghozatalakor az alkalmazott jogszabályt tévesen értelmezték. A bíróság elsősorban azt vizsgálja: a közigazgatási határozat érdemben megfelel-e a jogszabályoknak. Eljárási jogszabálysértés miatt csak akkor van helye hatályon kívül helyezésnek, ha az eljárási jogszabálysértés jelentős, és a döntés érdemére is kihat, s a bírósági eljárásban nem orvosolható. Így kell eljárni akkor is, ha a felülvizsgált határozatot nem az annak meghozatalára jogosult közigazgatási szerv hozta (KK 31. szám).
b) Jogszabálysértés megállapítása esetén a közigazgatási döntést hatályon kívül helyezi, és szükség esetén a hatóságot új eljárásra kötelezi
c) Ha törvény lehetővé teszi, a közigazgatási döntést megváltoztathatja.
A bíróság például az alábbi közigazgatási határozatot változtathatja meg: - a földhivatalnak ingatlanra vonatkozó jogok és tények bejegyzéséről rendelkező, illetve ingatlanra vonatkozó jogok és tények bejegyzését elutasító, - a kisajátítási ügyben hozott, - lakás vagy lakrész igénybevételét elrendelő határozat [1952. évi III. tv. 339. §], - a Közbeszerzési Döntőbizottság által hozott határozat [2003. évi CXXIX. tv. 348. §], - a Fogyasztóvédelmi Főfelügyelőség vezetője által hozott határozat [1997. évi CLV. tv. 50. §].
d) Az ügyfél keresetét elutasítja, ha
- a felülvizsgálni kért közigazgatási hatósági határozat a bíróság szerint nem jogszabálysértő vagy - csak az ügy érdemét nem befolyásoló eljárási jogszabálysértés történt, továbbá az adott ügyfajtában nincs helye a határozat megváltoztatásának.
Fontos: A Polgári perrendtartásról szóló törvény (Pp.) kimondja, hogy a közigazgatási határozatot a közigazgatási eljárás megindításakor fennálló tények és a közigazgatási határozat meghozatalakor hatályos jogszabályok alapján kell megítélni - hacsak a módosító jogszabály nem rendelkezik a folyamatban lévő ügyekben való alkalmazásról.
A mérlegelési jogkörben hozott közigazgatási határozat akkor jogszerű, ha - a hatóság a tényállást kellően feltárta, - az eljárási szabályokat betartotta, - a mérlegelés szempontjai megállapíthatóak és - a határozat indokolásából a bizonyítékok mérlegelésének okszerűsége kitűnik [1952. évi III. tv. 332. §, 332/B. §, 339/A. §, 339/B. §].
A bírósági döntés jogkövetkezményei
a) Ha a közigazgatási ügyekben eljáró bíróság az ügy érdemében határozott, a hatóságnál ugyanabban az ügyben azonos tényállás mellett - a közigazgatási ügyekben eljáró bíróság által elrendelt új eljárás kivételével - nincs helye új eljárásnak.
b) A hatóságot a közigazgatási ügyekben eljáró bíróság határozatának rendelkező része és indokolása köti, a megismételt eljárás és a határozathozatal során annak megfelelően köteles eljárni [2004. évi CXL. tv. 109-111. §].
A bíróság döntése elleni fellebbezés
A bíróság ítélete ellen fellebbezésnek nincs helye, kivéve: - ha a közigazgatási pert olyan határozat bírósági felülvizsgálata iránt indították, amelyet olyan szerv hozott egyfokú eljárásban, - amelynek illetékessége az egész országra kiterjed, és - e határozatot a bíróság a törvény alapján megváltoztathatja (e rendelkezés nem vonatkozik a menekültügyi per tárgyában hozott bírósági döntésre).
A bírósági felülvizsgálati eljárás lefolytatása során hozott végzések a Pp. általános szabályai szerint megfellebbezhetők [1952. évi III. tv. 340. §].
Közigazgatási végzés bírósági felülvizsgálata
2006. január 1-jétől, ha törvény alapján a végzés ellen önálló fellebbezésnek van helye, az ügyfél, továbbá a kifejezetten rá vonatkozó végzés esetében az eljárás egyéb résztvevője jogszabálysértésre hivatkozással kezdeményezheti a jogerős végzés bírósági felülvizsgálatát. Az elsőfokú végzés közvetlenül a bíróság előtt támadható meg - a határozat megtámadására előírt feltételek fennállása mellett -, ha - a végzést olyan hatóság hozta, amelynek - a kormányt ide nem értve - nincs felügyeleti szerve, továbbá akkor, - ha törvény az ügyben az elsőfokú határozattal szemben is kizárja a fellebbezést, és a határozat bírósági felülvizsgálatát teszi lehetővé.
A Ket. alapján bíróság előtt megtámadható jogerős végzések: - az eljárást felfüggesztő, - az eljárást megszüntető, - a kérelmet érdemi vizsgálat nélkül elutasító, - az eljárási bírságot kiszabó, valamint - a költség összegének megállapítása és a költségviselés tárgyában hozott [2004. évi CXL. tv. 98. §].
A megyei bíróság a végzést nem peres eljárásban vizsgálja felül. A bíróság a feleket a szükségeshez képest meghallgathatja.
A bíróság a jogszabálysértő közigazgatási végzést - szükség esetén a végzést hozó közigazgatási hatóság új eljárásra vagy az eljárás folytatására kötelezése mellett - hatályon kívül helyezi vagy megváltoztatja. A bíróság végzése ellen további jogorvoslatnak helye nincs [2005. évi XVII. tv. 3. §; 2004. évi CXL. tv. 109. §].
1952. évi III. tv.;2003. évi CXXIX. tv.;1997. évi CLV. tv.;2004. évi CXL. tv.;2005. évi XVII. tv.;